Per Clausen (EL), 2009-11-26:
Jeg kan da starte med at berolige Venstre og Dansk Folkeparti, der åbenbart frygter den dag, de ikke dikterer politikkens indhold her i Folketinget mere, med at sige, at der ikke bliver gennemført nogen forringelser af pensionisternes vilkår, når der kommer et nyt flertal.
Der bliver gennemført forbedringer.
Det kan man være fuldstændig sikker på, for ellers er der ikke noget flertal for det, medmindre naturligvis at Venstre og Dansk Folkeparti sammen med en kommende S-R-SF-regering vil lægge stemmer til forringelser.
For så længe Enhedslisten har de afgørende stemmer, bliver der ikke gennemført nogen forringelser, der bliver kun gennemført forbedringer.
Så det er sådan set meget enkelt, og hvis man vil være helt sikker på det, skal man bare stemme på Enhedslisten ved et kommende folketingsvalg.
I øvrigt hørte jeg det, som den radikale ordfører sagde, sådan, at det var Det Radikale Venstre sådan set enig i, så derfor forstår jeg ikke, hvorfor man nu forsøger at skabe en myte om, at der vil komme et flertal, der vil gennemføre en forringelse.
Det andet er, at det jo er en lille smule patetisk at høre på, at Dansk Folkeparti fremstiller sig selv som de ældres og de svagestes beskytter, når det eneste svar, man kan få på det spørgsmål om, hvorfor Dansk Folkeparti stemmer for en finanslov, som cementerer, at pensionister i dag har 30.000-40.000 kr. mindre om året, end hvis de havde fulgt den almindelige lønudvikling siden 1994, er noget snak om en eller anden fejl, som SR-regeringen lavede i fortiden, og som et enigt Folketing reparerede på.
Det er patetisk.
Kendsgerningen er, at Dansk Folkeparti år efter år stemmer for finanslove, hvor man forringer vilkårene for de gamle og for førtidspensionisterne.
Man gør det, fordi man støtter en reguleringsordning, som ikke tager højde for den reelle lønudvikling, der er i samfundet.
Man gør det oven i købet ekstra groft, ved at man nu har tilsluttet sig satspuljeforliget, som jo sikrer, at en i forvejen utilstrækkelig regulering bliver endnu dårligere.
Så det fulde ansvar for, at vi stadig væk er i den situation, at pensionisterne i det her land har et stort efterslæb i forhold til den almindelige velstandsudvikling i samfundet, bærer Dansk Folkeparti.
Jeg nævner ikke Venstre og De Konservative i den her sammenhæng, for det er jo helt indlysende, at Venstre og Konservative varetager de synspunkter, at man selvfølgelig tilgodeser de rigeste først.
At Dansk Folkeparti så ydermere formentlig vil sige, at yderligere forbedringer for pensionisterne ikke er mulige, fordi det er der ikke råd til, gør det jo endnu mere grotesk, når Dansk Folkeparti samtidig medvirker til skattelettelser til de rigeste, som koster omkring 30 mia. kr. om året.
Der er jo et eller andet fuldstændig grotesk i det her.
Når det er sagt, er Enhedslisten jo et uhyre pragmatisk parti, og når Dansk Folkeparti for at lappe på skaderne, sætte et lille plaster på såret, med finanslovene under stor ståhej får vedtaget nogle forbedringer af ældrechecken, stemmer vi selvfølgelig for.
Ingen behøver at være i tvivl om det.
Vi tager også små forbedringer med, men vi synes bare, at det, der er baggrunden for, at man gennemfører de her små forbedringer, skylder vi også at fortælle befolkningen.